CELEX: 32014R0694
Language: et
Date: 2013-12-17 00:00:00
Title: Komisjoni delegeeritud määrus (EL) nr 694/2014, 17. detsember 2013 , millega täiendatakse Euroopa Parlamendi ja nõukogu direktiivi 2011/61/EL seoses regulatiivsete tehniliste standarditega, millega määratakse kindlaks alternatiivsete investeerimisfondide valitsejate liigid  EMPs kohaldatav tekst

24.6.2014   
            
            
               ET
            
            
               Euroopa Liidu Teataja
            
            
               L 183/18
            
         KOMISJONI DELEGEERITUD MÄÄRUS (EL) nr 694/2014,
   17. detsember 2013,
   millega täiendatakse Euroopa Parlamendi ja nõukogu direktiivi 2011/61/EL seoses regulatiivsete tehniliste standarditega, millega määratakse kindlaks alternatiivsete investeerimisfondide valitsejate liigid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2011. aasta direktiivi 2011/61/EL alternatiivsete investeerimisfondide valitsejate kohta, millega muudetakse direktiive 2003/41/EÜ ja 2009/65/EÜ ning määruseid (EÜ) nr 1060/2009 ja (EL) nr 1095/2010, (1) eriti selle artikli 4 lõiget 4,
   ning arvestades järgmist:
   
               (1)
            
            
               On tähtis, et regulatiivsed tehnilised standardid, millega määratakse kindlaks alternatiivsete investeerimisfondide valitsejate liigid, täiendaksid direktiivi 2011/61/EL sätteid, et direktiivi teatavaid nõudeid kohaldatakse alternatiivsete investeerimisfondide valitsejate suhtes ühetaoliselt.
            
         
               (2)
            
            
               Selleks et alternatiivsete investeerimisfondide valitsejate suhtes nõuetekohaselt kohaldada direktiivis 2011/61/EL sätestatud likviidsuse juhtimise ja hindamismenetluse eeskirju, on soovitatav eristada alternatiivsete investeerimisfondide valitsejaid, kes valitsevad avatud või kinnisi alternatiivseid investeerimisfonde või mõlemat liiki fonde.
            
         
               (3)
            
            
               Määrates kindlaks, kas alternatiivse investeerimisfondi valitseja valitseb avatud või kinnisi alternatiivseid investeerimisfonde, tuleks lähtuda sellest, et avatud alternatiivne investeerimisfond ostab tagasi või võtab tagasi oma investoritelt aktsiaid või osakuid iga aktsionäri või osakuomaniku taotlusel enne likvideerimisetapi või tegevuse lõpetamise algust ning teeb seda vastavalt fonditingimustes või põhikirjas, prospektis või pakkumisdokumentides sätestatud korrale ja sageduspõhimõtetele. Alternatiivse investeerimisfondi kapitali vähenemist seoses väljamaksetega vastavalt alternatiivse investeerimisfondi fonditingimustele või põhikirjale, prospektile või pakkumisdokumentidele, sealhulgas vähenemist aktsionäri või osakuomaniku resolutsiooni alusel, mis on esitatud alternatiivse investeerimisfondi fonditingimuste või põhikirja, prospekti või pakkumisdokumentide kohaselt, ei tohiks arvestada, kui määratakse kindlaks, kas alternatiivne investeerimisfond on avatud.
            
         
               (4)
            
            
               Tagasivõtmine või tagasiostmine, mille alusel määratakse kindlaks, kas alternatiivse investeerimisfondi valitseja valitseb avatud või kinnisi alternatiivseid investeerimisfonde, peaks olema selline, mille puhul on kasutatud fondi vara. Seepärast ei tohiks alternatiivse investeerimisfondi liigi kindlaksmääramisel arvestada, kas fondi aktsiate või osakutega saab kaubelda järelturul või kas fond ostab või võtab neid tagasi.
            
         
               (5)
            
            
               Alternatiivse investeerimisfondi valitseja, kes valitseb ühte või mitut avatud alternatiivset investeerimisfondi või ühte või mitut kinnist alternatiivset investeerimisfondi samal ajal, peaks iga alternatiivse investeerimisfondi suhtes kohaldama asjaomase fondi liigi suhtes kohaldatavaid eeskirju.
            
         
               (6)
            
            
               Alternatiivse investeerimisfondi valitseja peaks lõpetama alternatiivse investeerimisfondi vana tagasivõtmispoliitika eeskirjade kohaldamise ja kohaldama kõnealuse fondi uue tagasivõtmispoliitika eeskirju, kui toimuvad alternatiivse investeerimisfondi tagasivõtmise poliitika muudatused, mis tähendavad, et fondi ei saa enam pidada avatud alternatiivseks investeerimisfondiks või kinniseks alternatiivseks investeerimisfondiks.
            
         
               (7)
            
            
               Direktiivi 2011/61/EL artikli 61 lõigete 3 ja 4 kohaldamisel tuleks arvestada õiguslike struktuuridega, mille kohaselt loodi kinnised alternatiivsed investeerimisfondid enne 22. juulit 2013. Kui direktiiv vastu võeti, puudus liidus kinnise alternatiivse investeerimisfondi õigusliku struktuuri ühtne määratlus ja see oli liikmesriigiti erinev. See kajastub direktiivi tekstis, kus kinnise alternatiivse investeerimisfondina määratletakse teatav olemasolev õiguslik struktuur, kellel ei ole viie aasta jooksul pärast algse investeeringu tegemist tagasivõtmise õigust. Direktiivi 2011/61/EL artikli 61 lõigetes 3 ja 4 nähakse ette üleminekuperioodid, mille jooksul alternatiivse investeerimisfondi valitseja, kes valitseb kinnist alternatiivset investeerimisfondi, mille investoritele määratud märkimisperiood on lõppemas, kuna seda kinnitab lõppkuupäev või täiendavate investeeringute tegemise keeld pärast 22. juulit 2013, võib jätkata kõnealuse fondi valitsemist ilma tegevusloata või ilma et ta peaks järgima olulist osa kõnealuse direktiivi sätetest. Et mitte kõrvale kalduda seda eesmärki ja eespool kirjeldatud asjaolusid arvestavast kõnealuste sätete reguleerimisalast, peaks direktiivi 2011/61/EL artikli 61 lõigete 3 ja 4 kohaldamiseks käsitlema kinnise alternatiivse investeerimisfondi valitsejana iga alternatiivse investeerimisfondi valitsejat, kes valitseb alternatiivset investeerimisfondi, mille aktsiaid või osakuid ostetakse tagasi või võetakse tagasi pärast seda, kui algse investeeringu tegemisest on möödunud vähemalt viieaastane periood, mille jooksul puudub tagasivõtmise õigus.
            
         
               (8)
            
            
               Käesolev määrus põhineb regulatiivsete tehniliste standardite eelnõul, mille Euroopa Väärtpaberiturujärelevalve (ESMA) esitas komisjonile.
            
         
               (9)
            
            
               ESMA on läbi viinud avaliku konsultatsiooni käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt loodud väärtpaberituru sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Alternatiivsete investeerimisfondide valitsejate liigid
   1.   Alternatiivse investeerimisfondi valitseja võib olla kas üks järgmistest või mõlemad:
   
               —
            
            
               avatud alternatiivse(te) investeerimisfondi(de) valitseja;
            
         
               —
            
            
               kinnis(t)e alternatiivse(te) investeerimisfondi(de) valitseja.
            
         2.   Avatud alternatiivse investeerimisfondi valitseja on alternatiivse investeerimisfondi valitseja, kes valitseb alternatiivset investeerimisfondi, mille aktsiad või osakud ostetakse tagasi või võetakse tagasi aktsionäri või osakuomaniku taotlusel enne likvideerimisetapi või tegevuse lõpetamise algust kas otse või kaudselt, kasutades fondi vara ning vastavalt fonditingimustes või põhikirjas, prospektis või pakkumisdokumentides sätestatud korrale ja sageduspõhimõtetele.
   Alternatiivse investeerimisfondi kapitali vähenemist seoses väljamaksetega vastavalt alternatiivse investeerimisfondi fonditingimustele või põhikirjale, prospektile või pakkumisdokumentidele, sealhulgas vähenemist aktsionäri või osakuomaniku resolutsiooni alusel, mis on esitatud fonditingimuste või põhikirja, prospekti või pakkumisdokumentide kohaselt, ei arvestata, kui määratakse kindlaks, kas alternatiivne investeerimisfond on avatud.
   Alternatiivse investeerimisfondi liigi kindlaksmääramisel ei arvestata, kas fondi aktsiate või osakutega saab kaubelda järelturul või kas fond ostab või võtab neid tagasi.
   3.   Kinnise alternatiivse investeerimisfondi valitseja on alternatiivse investeerimisfondi valitseja, kes valitseb muud liiki alternatiivset investeerimisfondi kui see, mida kirjeldatakse lõikes 2.
   4.   Kui alternatiivse investeerimisfondi tagasivõtmise poliitika muudatuste tõttu muutub alternatiivse investeerimisfondi valitseja valitsetava alternatiivse investeerimisfondi liik, kohaldab investeerimisfondi valitseja fondi suhtes uue fondi liigi suhtes kohaldatavaid eeskirju.
   5.   Direktiivi 2011/61/EL artikli 61 lõigete 3 ja 4 kohaldamisel käsitatakse kinnise alternatiivse investeerimisfondi valitsejana alternatiivse investeerimisfondi valitsejat, kes valitseb alternatiivset investeerimisfondi, mille aktsiaid või osakuid ostetakse tagasi või võetakse tagasi iga aktsionäri või osakuomaniku taotlusel enne fondi likvideerimisetapi või lõpetamise algust fondi varadest kas otse või kaudselt, kui algse investeeringu tegemisest on möödunud vähemalt viieaastane periood, mille jooksul puudub tagasivõtmise õigus.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 174, 1.7.2011, lk 1.
   
      (2)  Euroopa Parlamendi ja nõukogu määrus (EL) nr 1095/2010, 24. november 2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84),